(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΒ΄

Πέμπτη 7 Δεκεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Χ. Θεοχάρη και Γ. Στύλιου, σελ.   
3. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Περιστερίου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 8 Δεκεμβρίου 2017, σελ.   
2. Συζήτηση επικαίρων ερωτήσεων:  
 α) Προς τον Υπουργό Εσωτερικών:  
 i. σχετικά με τις ελλείψεις σε προσωπικό και εξοπλισμό στο Δασαρχείο Αμφιλοχίας, σελ.   
 ii. σχετικά με τις καταστροφές από πλημμύρες στη Δυτική Αττική και την αναγκαία αντιπλημμυρική προστασία στον Νομό Αττικής, σελ.   
 β) Προς την Υπουργό Διοικητικής Ανασυγκρότησης, σχετικά με τη μοριοδότηση μελών μονογονεϊκών οικογενειών στις διαδικασίες πρόσληψης μέσω ΑΣΕΠ και στις προκηρύξεις του ν. 2643/1998, σελ.   
 γ) Προς τον Υπουργό Υποδομών και Μεταφορών με θέμα: «Πότε θα μεταφερθεί το αμαξοστάσιο της ΟΣΥ από το πρώην αεροδρόμιο του Ελληνικού, ώστε να προχωρήσει η επένδυση των εβδομήντα πέντε χιλιάδων νέων θέσεων εργασίας και των 8,2 δισεκατομμυρίων ευρώ;», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΑΜΠΡΟΥΛΗΣ Γ. , σελ.  
  
Β. Επί των επικαίρων ερωτήσεων:  
ΓΕΡΟΒΑΣΙΛΗ Ό. , σελ.  
ΓΚΙΟΚΑΣ Ι. , σελ.  
ΚΕΓΚΕΡΟΓΛΟΥ Β. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΩΡΑΪΤΗΣ Ν. , σελ.  
ΣΚΟΥΡΛΕΤΗΣ Π. , σελ.  
ΣΠΙΡΤΖΗΣ Χ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΒ΄

Πέμπτη 7 Δεκεμβρίου 2017

Αθήνα, σήμερα στις 7 Δεκεμβρίου 2017, ημέρα Πέμπτη και ώρα 9.30΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 8 Δεκεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 570/5-12-2017 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Δημητρίου Μάρδα προς τον Υπουργό Περιβάλλοντος και Ενέργειας, με θέμα: «Μυδοκαλλιέργειες: Σημαντικές απώλειες εσόδων για το δημόσιο η αδυναμία νέων αδειοδοτήσεων και οι παράνομες δραστηριότητες».

2. Η με αριθμό 573/5-12-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Περιβάλλοντος και Ενέργειας, με θέμα: «Μη κάλυψη ατομικών αναγκών σε καυσόξυλα κατά παράβαση του νόμου».

3. Η με αριθμό 488/1-12-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Απροστάτευτη η πρώτη κατοικία εν όψει του κύματος πλειστηριασμών που ετοιμάζει η Κυβέρνηση και καμμία ρύθμιση για τα κόκκινα στεγαστικά δάνεια».

4. Η με αριθμό 486/1-12-2017 επίκαιρη ερώτηση του Βουλευτή B΄ Αθηνών του Ποταμιού κ. Γεωργίου Αμυρά προς τον Υπουργό Οικονομίας και Ανάπτυξης, με θέμα: «Κανένα “λαϊκό” σπίτι στα χέρια τραπεζίτη».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 522/4-12-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, με θέμα: «Μεγάλοι κίνδυνοι για το μέλλον του προσφυγικού από τη λανθασμένη ασκούμενη πολιτική του Υπουργείου».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την έβδομη με αριθμό 566/5-12-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, σχετικά με τις ελλείψεις σε προσωπικό και εξοπλισμό στο Δασαρχείο Αμφιλοχίας.

Θα απαντήσει ο Υπουργός Εσωτερικών κ. Παναγιώτης Σκουρλέτης.

Κύριε Μωραΐτη, έχετε τον λόγο για την πρωτολογία σας.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριε Υπουργέ, σε απόγνωση βρίσκονται οι κτηνοτρόφοι της ευρύτερης περιοχής που υπάγονται στο Δασαρχείο Αμφιλοχίας. Οι τεράστιες ελλείψεις που υπάρχουν στη στελέχωση του δασαρχείου σε προσωπικό, σε τεχνολογικό και μηχανολογικό εξοπλισμό, έχουν οδηγήσει σε απελπισία εκατοντάδες κτηνοτρόφους, αφού περιμένουν δύο και τρία χρόνια για να πάρουν μια βεβαίωση-πράξη χαρακτηρισμού για την έκδοση σταβλικής εγκατάστασης, που είναι και απαραίτητη προϋπόθεση, για να συνεχίσουν την παραγωγική τους δραστηριότητα.

Επίσης βρίσκονται μπροστά σε πιεστικές ημερομηνίες για την πληρωμή της βιολογικής κτηνοτροφίας της περασμένης πενταετίας και άλλων προγραμμάτων. Επιπλέον οι καθυστερήσεις αυτές του χαρακτηρισμού αποτελούν εμπόδιο, όπως ανέφερα, σε μια σειρά από καθημερινές δραστηριότητες για τους φτωχούς και μεσαίους κτηνοτρόφους της περιοχής.

Η κατάσταση στο Δασαρχείο Αμφιλοχίας είναι εκρηκτική. Είναι μέσα στα πέντε μεγαλύτερα δασαρχεία της χώρας, με κάλυψη έκτασης που φτάνει σχεδόν τα δύο εκατομμύρια στρέμματα, ενώ το προσωπικό που υπάρχει είναι ελλιπέστατο. Ακόμα και αυτό το απαρχαιωμένο οργανόγραμμα που είναι της δεκαετίας του ’80 –που σήμερα δεν καλύπτει τις σημερινές ανάγκες- δεν καλύπτει ούτε το 50%.

Για παράδειγμα έχει μόνο δύο δασολόγους. Ο ένας από αυτούς είναι ο προϊστάμενος. Έχει δέκα δασοφύλακες, ενώ στην ουσία απαιτούνται είκοσι. Το ίδιο συμβαίνει και σε άλλες ειδικότητες. Η ίδια κατάσταση και χειρότερη ακόμα επικρατεί και στους διοικητικούς υπαλλήλους.

Επίσης το πετσόκομμα, κύριε Υπουργέ, στους προϋπολογισμούς των δασαρχείων έχει οδηγήσει, από τη μαρτυρία των ίδιων των εργαζομένων στο Δασαρχείο, σε ακινητοποίηση των αυτοκινήτων. Αυτό έχει ως αποτέλεσμα, να μην μπορούν να βγουν έξω από την υπηρεσία. Και αν ακόμα βγαίνουν, βγαίνουν βάζοντας τη βενζίνη από την τσέπη τους οι εργαζόμενοι στην περιοχή.

Κατά τη γνώμη μας είναι τεράστιες και διαχρονικές οι ευθύνες όλων των κυβερνήσεων και της σημερινής που πήρε τη σκυτάλη από τις προηγούμενες, που υποβαθμίζει τη λειτουργία των δασικών κρατικών υπηρεσιών, που έχουν ως αρμοδιότητα και αυτό που ανέφερα πιο πάνω, αλλά και τη δασική προστασία της χώρας μας και των δασών. Τα τελευταία χρόνια, βέβαια, έχει επιδεινωθεί αυτή η κατάσταση.

Ερωτάσθε, κύριε Υπουργέ: Τι μέτρα θα πάρετε, ώστε να υπάρχει στελέχωση του δασαρχείου με το απαραίτητο προσωπικό, επιστημονικό και τους άλλους εργαζόμενους, ώστε να μπορέσουν να ανταποκριθούν στις ανάγκες όχι μόνο των κτηνοτρόφων, αλλά και σ' ό,τι αφορά την προστασία των δασών στην περιοχή; Γιατί έχουμε και εκεί πολλά προβλήματα, τα οποία θα πω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Μωραΐτη, η περιγραφή που κάνετε για τις ελλείψεις στο Δασαρχείο Αμφιλοχίας, είναι πάρα πολύ κοντά στην πραγματικότητα, με αποτέλεσμα και να υπάρχει μεγάλος φόρτος στους μη επαρκούντες εργαζομένους, αλλά κυρίως και οι πολίτες, αγρότες κατά κύριο λόγο όπως είπατε, που συναλλάσσονται, να μην μπορούν να ικανοποιήσουν τις ανάγκες τους, σε ένα εύλογο χρονικό διάστημα, να μην τυγχάνουν των αντίστοιχων εγκρίσεων, κ.λπ..

Σήμερα στο Δασαρχείο Αμφιλοχίας, πράγματι, απασχολούνται δέκα δασοφύλακες, δύο δασολόγοι, δύο δασοπόνοι, ένας υπάλληλος διοικητικού-οικονομικού, τρεις υπάλληλοι ΔΕ ειδικότητας που κάνουν γραμματειακή υποστήριξη και ένας ΔΕ τεχνικός. Το 2014, είχε γίνει ένας διαγωνισμός μέσω ΑΣΕΠ για δεκατρείς θέσεις, δεν προσήλθαν τρεις, έμειναν κενές, με αποτέλεσμα να επιβαρυνθεί ακόμη περισσότερο η κατάσταση.

Οι σκέψεις αυτή τη στιγμή που υπάρχουν, αλλά και η πρακτική η οποία ίσχυσε κατά το πρόσφατο παρελθόν και θα επιλεγεί και τώρα, είναι να υπάρξει ανάθεση για άσκηση παράλληλων καθηκόντων από τα γειτονικά Δασαρχεία του Αγρινίου και του Μεσολογγίου. Αυτό προτίθεται να κάνει ο συντονιστής της αποκεντρωμένης διοίκησης Και από εκεί και έπειτα -απ’ όσο γνωρίζω- το αρμόδιο Υπουργείο Περιβάλλοντος σκέφτεται να καταφύγει έκτακτα στη λύση ενός εποχικού προσωπικού, για να μπορέσει να υποστηρίξει το Δασαρχείο της Αμφιλοχίας.

Παράλληλα το Υπουργείο Αγροτικής Ανάπτυξης έχει δείξει σε αρκετό βαθμό την απαιτούμενη ευελιξία, έτσι ώστε σε κάποιες περιπτώσεις να μη ζητά την ολοκλήρωση κάποιων αδειοδοτήσεων, αλλά με την κατάθεση της αίτησης να μπορούν να προωθούνται αντίστοιχα αιτήματα και να εξυπηρετούνται οι πολίτες.

Βεβαίως αποφασιστική σημασία θα έχει η δουλειά που γίνεται τώρα, η κατάρτιση των νέων οργανογραμμάτων από τις αποκεντρωμένες διοικήσεις, που θα αποτυπώσουν τις πραγματικές ανάγκες και με βάση το καθεστώς της κινητικότητας, που θα μπει σε εφαρμογή, εκτιμούμε ότι ένα μέρος των αναγκών, θα μπορέσει να καλυφθεί.

Είναι μια κατάσταση, η οποία όπως αναφερθήκατε και εσείς, είναι προβληματική. Γνωρίζετε τους περιορισμούς που υπάρχουν στα θέματα των προσλήψεων. Προσπαθούμε -και με τις κινήσεις που σας ανέφερα πριν- τουλάχιστον για ένα βραχυπρόθεσμο για το ορατό μέλλον, να μπορέσουμε να ξεπεράσουμε και κάποια εμπόδια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Ορίστε, κύριε Μωραΐτη, έχετε τον λόγο, για την δευτερολογία σας.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, επί της ουσίας δεν απαντήσατε σε κανένα από τα μεγάλα προβλήματα, που αντιμετωπίζει στη λειτουργία του το Δασαρχείο Αμφιλοχίας. Και απ’ ό,τι φαίνεται, δεν είναι και στις προθέσεις σας να δώσετε λύσεις.

Αυτό που αναφέρατε ότι θα μεταφερθεί ένας όγκος δουλειάς στα πλησιέστερα Δασαρχεία του Αγρινίου και του Μεσολογγίου ή ακόμη και της Ναυπάκτου έχει γίνει, με αποτέλεσμα να μην υπάρχουν λύσεις, όμως, κύριε Υπουργέ.

Εγώ ανέφερα –δεν ξέρω ποια είναι η πληροφόρησή σας- ότι υπάρχουν κτηνοτρόφοι που περιμένουν αυτό το χαρτί, το οποίο είναι απαραίτητο για δύο και τρία χρόνια. Μιλάμε ότι το Δασαρχείο της Αμφιλοχίας, έχει τον τριπλάσιο όγκο από τα υπόλοιπα δασαρχεία του νομού, σε ό,τι αφορά την έκδοση αυτών των βεβαιώσεων. Βέβαια αυτό που είπατε ότι το Υπουργείο Αγροτικής Ανάπτυξης θα δίνει βεβαιώσεις, το έκανε κάτω από τον αγώνα και την πίεση των αγροτών. Υπήρξε τροπολογία που δόθηκαν αυτές οι προσωρινές βεβαιώσεις. Αυτό όμως δεν λέει απολύτως τίποτα. Όταν εκπνεύσουν οι ημερομηνίες, γιατί υπάρχουν καταληκτικές ημερομηνίες, κύριε Υπουργέ, τον Μάιο του 2018, θα πρέπει να υπάρχουν άδειες σταβλικής εγκατάστασης. Εάν μέχρι τότε δεν δώσουν οριστική λύση, θα αναγκαστούν οι αγρότες αυτοί, οι κτηνοτρόφοι, να επιστρέψουν χρήματα. Και τότε σας λέμε ότι η κατάσταση θα πάρει εκρηκτικές διαστάσεις, γιατί αυτός ο κόσμος είναι απλήρωτος, κύριε Υπουργέ, έχει πληρωθεί για το 2012 και το 2013 και είναι απλήρωτος για το 2014, για το 2015, για το 2016 και τώρα μπαίνουν και σε νέα προγράμματα. Επομένως είναι εκρηκτική η κατάσταση και δεν λύνεται τώρα με μπαλώματα ή πασαλείμματα, αυτό που αναφέρατε.

Βέβαια πρόκειται για μια συνειδητή πολιτική απαξίωση των δασαρχείων, όπως ανέφερα. Άλλωστε αυτό το κάνετε σε μια σειρά από δημόσιους οργανισμούς. Εσείς η Κυβέρνησή σας έχει θεσμοθετήσει τον κτηνίατρο εκτροφής. Όλες οι άλλες υπηρεσίες που υπάρχουν στους αγρότες, είναι υποβαθμισμένες, υποστελεχωμένες, όπως οι ΔΑΟΚ. Δεν είναι μόνο το πρόβλημα του δασαρχείου. Βέβαια το ζήτημα αυτό με το Δασαρχείο Αμφιλοχίας είναι εκρηκτικό, για τον λόγο που σας ανέφερα νωρίτερα.

Βέβαια δεν είναι μόνο η υπόθεση του δασαρχείου, σχετικά με το να πάρουν τη βεβαίωση. Μετά για την αίτηση των σταβλικών εγκαταστάσεων υπάρχουν, όπως ξέρετε, σοβαρές καθυστερήσεις και στους δήμους και στις περιφέρειες. Επομένως το πρόβλημα του να βρεθούν έξω από αυτές τις ημερομηνίες, είναι ορατό. Και οι συνέπειες θα είναι εκρηκτικές.

Κύριε Υπουργέ, εδώ πρέπει να αναφέρουμε -και ξέρετε πολύ καλά εσείς προσωπικά- ότι στην περιοχή όταν είναι να γίνουν περιβαλλοντικά εγκλήματα, με διαδικασίες fast track δίνουν άδεια σε δύο-τρεις μέρες, για να μην πω σε ώρες. Μια περίπτωση ήταν επί υπουργίας σας στο Υπουργείο Περιβάλλοντος, την οποία, βέβαια, εσείς σταματήσατε τελευταία στιγμή. Όμως αυτή τη στιγμή που μιλάμε, γίνονται περιβαλλοντικά εγκλήματα στην περιοχή, η οποία είναι στην ευθύνη του Δασαρχείου της Αμφιλοχίας. Τα Ακαρνανικά όρη ξηλώνονται, για να πάνε οι επενδυτές στην ενέργεια. Έχετε παραδώσει τα πάντα σε αυτούς.

Εν πάση περιπτώσει, εμείς δεν έχουμε αυταπάτες ότι θα δώσετε λύση σε αυτά τα ζητήματα. Καλούμε, όμως, τους κατοίκους της περιοχής, να πάρουν την υπόθεση στα χέρια τους και να παλέψουν. Και όπως με τον αγώνα τους σας ανάγκασαν να δώσετε αυτές τις προσωρινές λύσεις, έτσι να σας αναγκάσουν, να δώσετε λύσεις που, πραγματικά, θα ανταποκρίνονται στις σημερινές ανάγκες, λύσεις που θα λύνουν μια και καλή το πρόβλημα στην περιοχή του δασαρχείου.

Κύριε Υπουργέ, σας λέμε και πάλι, πως ούτε οι μετακινήσεις ούτε το να πηγαίνουμε σε διπλανά δασαρχεία θα λύσει το πρόβλημα. Πρέπει να υπάρχει στελέχωση. Και απαντήστε, κύριε Υπουργέ: Το πετσόκομμα αυτών των προϋπολογισμών που σας ανέφερα, δεν είναι κάτι που το λέμε εμείς και κινδυνολογούμε. Είναι υπαρκτό ζήτημα. Δεν έχουν να βάλουν βενζίνη για να κινήσουν τα αυτοκίνητα. Και επειδή γίνονται επιτόπιοι έλεγχοι σε ό,τι αφορά τις σταβλικές εγκαταστάσεις, δεν έχουν χρήματα να μετακινηθούν οι υπάλληλοι.

Εμείς, λοιπόν, ζητάμε και διεκδικούμε -και εμείς αλλά και οι αγρότες της περιοχής- να δοθεί οριστική λύση στο μεγάλο αυτό πρόβλημα που αντιμετωπίζουν.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Μωραΐτη, στις διαπιστώσεις, στην πληροφόρηση και στην περιγραφή της κατάστασης νομίζω ότι συμφωνούμε κατά 90% με 95%. Από κει κι έπειτα σας είπα και πριν ότι η επιλογή της ανάθεσης παράλληλων καθηκόντων, η οποία είναι προφανώς επιλογή ασπιρίνης, είχε γίνει στο παρελθόν. Όμως τώρα δεν ισχύει και πρέπει να την επανενεργοποιήσουμε. Διότι υπάρχουν άμεσες ανάγκες, οι οποίες πρέπει να ικανοποιηθούν, έτσι ώστε να μη χάσουμε καμμία από τις ημερομηνίες που είπατε εσείς και να μπορέσουμε μέχρι τον Μάιο του επόμενου έτους, να έχουμε διεκπεραιώσει τα αιτήματα που έχουν κατατεθεί.

Θέλω να σας επαναλάβω για άλλη μια φορά, όπως σας είπα και πριν, ότι ιδιαίτερα σε αυτή τη φάση που γίνονται και θεσμικού είδους αλλαγές, όπως για παράδειγμα αυτή της κατάρτισης των νέων δασικών χαρτών, υπάρχει ανάγκη για έκτακτο εποχικό προσωπικό. Και θεωρώ, τελικά, ότι το αρμόδιο Υπουργείο Περιβάλλοντος θα επιλέξει αυτή τη λύση, η οποία θα αποσυμφορήσει την κατάσταση.

Προσέξτε, όμως, τώρα να δείτε, διότι με αφορμή τη λειτουργία όχι μόνο του συγκεκριμένου δασαρχείου υπάρχει το εξής που σχετίζεται με την ίδια τη συγκρότηση και τον χαρακτήρα των αποκεντρωμένων διοικήσεων. Ενώ διοικητικά υπάγονται στο Υπουργείο Εσωτερικών, εφαρμόζουν ανάλογα με τον τομέα μια πολιτική, η οποία αντιστοιχεί σε άλλα Υπουργεία. Άλλος σχεδιάζει, άλλος έχει την ευθύνη την πολιτική και άλλο Υπουργείο έχει την ευθύνη τη διοικητική, με αποτέλεσμα -και αυτή είναι η εμπειρία που μας έρχεται από πάρα πολλές πλευρές και από τους ανθρώπους της αυτοδιοίκησης, αλλά και από τις τοπικές κοινωνίες- πολλές υποθέσεις λόγω αυτού του χαρακτήρα της συγκρότησης της αποκεντρωμένης διοίκησης να πηγαίνουν πίσω και να υπάρχει μια δυσλειτουργία. Με αυτή την έννοια αποκτάει και πάρα πολύ μεγάλη επικαιρότητα αυτή η δουλειά που κάνουμε τώρα στο Υπουργείο Εσωτερικών, για την αλλαγή του θεσμικού πλαισίου στην αυτοδιοίκηση του «Καλλικράτη» να ξαναδούμε το θέμα της συγκρότησης της αποκεντρωμένης διοίκησης, έτσι ώστε με διαφορετική διάρθρωση η κάθε υπηρεσία να υπάγεται απευθείας στα αντίστοιχα Υπουργεία, για να μπορούμε να λύνουμε προβλήματα και όχι να περνούν μέσα από το Υπουργείο Εσωτερικών, όπως συμβαίνει σε διάφορα Υπουργεία. Το Υπουργείο Παιδείας, για παράδειγμα, έχει μια κάθετη τέτοιου είδους δομή.

Από εκεί και πέρα δεν είναι δύσκολο να απαριθμήσουμε τα προβλήματα που έχουν υπάρξει στη χώρα ως αποτέλεσμα των μνημονιακών πολιτικών. Θα συμφωνήσουμε. Εκεί που θα διαφωνήσουμε, είναι στο πως τα αντιμετωπίζουμε, διότι η περιγραφή ή γενικώς το ανάθεμα και οι καταγγελίες γι’ αυτή την πολιτική έχει την αξία της αλλά έχει και τα όριά της στην αποτελεσματικότητα. Συστηματικά, λοιπόν, η Κυβέρνηση προσπαθεί να οργανώσει έναν δρόμο που, παρά τις αντιφάσεις, τις δυσκολίες, τις αβεβαιότητες, θα μπορεί να οδηγήσει τη χώρα σε μια τέτοια κατάσταση, έτσι ώστε να μπορέσει να λειάνει τις επιπτώσεις αυτών των πολιτικών και να επουλώσει πληγές για τις οποίες, εν πολλοίς γνωρίζετε κι εσείς, δεν ευθύνεται η ίδια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την ένατη με αριθμό 568-5-12-2017 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Εσωτερικών, σχετικά με τις καταστροφές από πλημμύρες στη δυτική Αττική και την αναγκαία αντιπλημμυρική προστασία στον Νομό Αττικής.

Θα απαντήσει και σ’ αυτή την επίκαιρη ερώτηση ο Υπουργός Εσωτερικών κ. Σκουρλέτης.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Η ερώτηση, όπως ειπώθηκε, αφορά στην αντιπλημμυρική προστασία στην Αττική συνολικά. Πριν μπω στην ουσία της ερώτησης και με την ανοχή του προεδρείου, θα ήθελα να κάνω μια παρατήρηση επί της διαδικασίας, που σε μεγάλο βαθμό σχετίζεται και μ’ αυτό που ανέφερε στην προηγούμενη ερώτηση ο κύριος Υπουργός. Κατά τη γνώμη μας απηχεί και ένα συνολικότερο πρόβλημα του αντιπλημμυρικού προβλήματος, του προβλήματος αντιπλημμυρικών έργων που αντιμετωπίζει η Αττική και όλη η χώρα.

Ποια είναι αυτή η διαδικαστικού χαρακτήρα επισήμανση; Η συγκεκριμένη ερώτηση, κύριε Πρόεδρε και κύριε Υπουργέ, για την αντιπλημμυρική προστασία της Αττικής κατατέθηκε αρχικά προς το Υπουργείο Υποδομών. Μάλιστα βλέπω σήμερα στο δελτίο επικαίρων ερωτήσεων ότι και άλλοι Βουλευτές που έχουν καταθέσει παρόμοιες ή και ίδιες επίκαιρες ερωτήσεις, τις απευθύνουν προς το Υπουργείο Υποδομών.

Από το γραφείο του Υπουργού Υποδομών ενημερωθήκαμε ότι είναι αναρμόδιο, γιατί όλα τα αντιπλημμυρικά έργα έχουν πάει στις περιφέρειες και άρα η ερώτηση θα έπρεπε να απευθύνεται προς το Υπουργείο Εσωτερικών, κάτι που κάνουμε σήμερα. Αυτό, βέβαια, είναι η μισή αλήθεια, γιατί υπάρχει μια σειρά έργων αντιπλημμυρικής προστασίας, που εξακολουθούν να είναι στην αρμοδιότητα του Υπουργείου Υποδομών. Ακόμα και τώρα στις επίσημες αναρτήσεις αναφέρονται ως τέτοια έργα αρμοδιότητας του Υπουργείου Υποδομών. Για παράδειγμα στις επίσημες αναρτήσεις για τη διευθέτηση του ρέματος της Ραφήνας ή του ρέματος της Εσχατιάς, ως φορέας του έργου αναφέρεται το ΥΠΟΜΕΔΥ, η Διεύθυνση Αντιπλημμυρικών και Εγγειοβελτιωτικών έργων. Κι αυτό ισχύει και σε άλλες περιπτώσεις.

Ο κ. Σπίρτζης, Υπουργός Υποδομών, ήταν που πριν λίγο καιρό στις 7-9-2017, διαβεβαίωνε τους κατοίκους του Μενιδίου ότι θα προχωρήσουν σε μια σειρά απαραίτητων έργων υδρονομίας στον ορεινό όγκο της Πάρνηθας. Άρα ένα ζήτημα είναι αυτό. Τελικά ποιος έχει την ευθύνη, κύριε Υπουργέ; Αλλού είναι οι περιφέρειες, αλλού είναι το ένα Υπουργείο, αλλού είναι το άλλο Υπουργείο. Και καταλήγουμε κανένας να μην έχει την ευθύνη, να μη γίνεται τίποτα σε ένα ζήτημα της αντιπλημμυρικής προστασίας, που είναι κατ’ εξοχήν ζήτημα κεντρικού σχεδιασμού και όχι κατακερματισμού.

Στην ουσία της ερώτησης, όπως ξέρετε, και το κόμμα μας και πολλοί άλλοι χαρακτήρισαν την καταστροφή στη δυτική Αττική ως ένα έγκλημα διαρκείας, που συντελείται εδώ και χρόνια σε βάρος των κατοίκων της περιοχής. Είναι ένα έγκλημα, που έχει ως βασικό υπεύθυνο τη διαχρονική πολιτική που εφαρμόζεται απ’ όλες τις κυβερνήσεις μαζί με την περιφερειακή και τοπική διοίκηση και οδηγεί στα γνωστά αποτελέσματα. Εν έτει 2017, με μια φθινοπωρινή καταιγίδα μισή ώρα από την Αθήνα χάθηκαν ζωές και περιουσίες.

Αυτό που μας είπαν οι κάτοικοι της περιοχής από την πρώτη στιγμή, γιατί πολύς λόγος έγινε για την κλιματική αλλαγή και τα λοιπά, είναι ότι αυτό που έζησαν, το ζουν κάθε χρόνο εδώ και δεκαετίες. Άλλες φορές είναι το Μενίδι, άλλες φορές είναι τα Λιόσια, άλλες φορές είναι η Μάνδρα, άλλες φορές είναι τα Μεσόγεια, η ανατολική Αττική. Όμως ζουν εδώ και δεκαετίες μ’ αυτόν τον φόβο και μ’ αυτόν τον κίνδυνο. Με μια έννοια είναι και ο καθρέφτης μιας ανάπτυξης που υπάρχει, της αναρχίας και της βαρβαρότητας της καπιταλιστικής ανάπτυξης που την υπηρέτησαν και οι προηγούμενες κυβερνήσεις, την υπηρετείτε κι εσείς και στο επίπεδο της Κυβέρνησης και στο επίπεδο της περιφέρειας, στην οποία είστε διοίκηση.

Από τη μια μεριά υπάρχει άναρχη οικιστική ανάπτυξη, χωρίς κανένα σχέδιο εργατικής λαϊκής κατοικίας. Τεχνικά έργα που σχεδιάζονται με κριτήριο το κέρδος, κάλυψη - παρεμπόδιση της ροής των ρεμάτων από μεγάλα τεχνικά έργα, όπως επιχειρήσεις. Αυτό είναι το βασικό πρόβλημα και όχι τα λαϊκά σπίτια, όπως αναφέρεται από ορισμένους. Εδώ υπάρχουν έργα όπως η Αττική Οδός, το νέο αεροδρόμιο, ο ΧΥΤΑ στο Γραμματικό, που δημιουργούν προβλήματα πλημμυρικών φαινομένων. Υπάρχει έλλειψη έργων διευθέτησης ενιαίου σχεδιασμού ανά υδατικό διαμέρισμα. Από τη μια μεριά, λοιπόν, είναι όλα αυτά και από την άλλη μεριά η ανθρώπινη ζωή είναι, στην κυριολεξία, στο έλεος των φυσικών φαινομένων.

Πέρα από τις δεδομένες ευθύνες που έχει και η περιφερειακή και η τοπική διοίκηση, κατά τη γνώμη μας είναι ευθύνη πρωτίστως της Κυβέρνησης, η οποία όχι μόνο δεν έκανε ό,τι έπρεπε να κάνει, όχι μόνο διαβεβαίωνε ότι δεν υπάρχει λόγος ανησυχίας -και επικαλούμαι σχετικό έγγραφο του Υπουργείου Περιβάλλοντος για την περίπτωση της Νέας Περάμου, όπου έλεγε ότι δεν συντρέχει λόγος ανησυχίας- αλλά και σήμερα δεν έχει κανένα σχέδιο, να λυθούν αυτά τα επείγοντα προβλήματα αντιπλημμυρικής προστασίας της Αττικής, όταν μάλιστα σύμφωνα με δικά σας στοιχεία -το επικαλούμαστε και στην ερώτησή μας-, με μια προκαταρκτική μελέτη, υπάρχουν περιοχές της Αττικής που δυνητικά επηρεάζουν τρία εκατομμύρια πληθυσμό, όπου μπορούν να υπάρχουν αντίστοιχα φαινόμενα. Δεν είναι δικά μας τα στοιχεία αυτά. Είναι δικά σας.

Ρωτάμε επομένως τι μέτρα θα πάρει η Κυβέρνηση για να λυθεί το αντιπλημμυρικό πρόβλημα στην Αττική, όπως επίσης ρωτάμε τι μέτρα θα πάρει ώστε να αποζημιωθούν οι κάτοικοι στο 100%, γιατί αυτό που εξαγγείλατε δεν αρκεί ούτε για τα στοιχειώδη.

Ευχαριστώ και για την ανοχή σας, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Γκιόκα, κατ’ αρχάς -δεν ξέρω αν έγινε κατά λάθος ή αν αυτό αποτυπώνει την αντίληψή σας- μιλήσατε για μια φθινοπωρινή βροχή…

**ΙΩΑΝΝΗΣ ΓΚΙΟΚΑΣ:** Δεν μίλησα για φθινοπωρινή βροχή. Μίλησα για καταιγίδα. Άλλο βροχή, άλλο καταιγίδα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Είναι, λοιπόν, μια φθινοπωρινή καταιγίδα; Αυτό δηλαδή αν το πιστεύετε, αναδεικνύει μια μειωμένη οικολογική ευαισθησία απέναντι στα προβλήματα που έχει σήμερα ο πλανήτης. Διότι τα θέματα της κλιματικής αλλαγής -και δεν μπορούμε να παίζουμε- είναι υπαρκτά, είναι πραγματικά. Να συμφωνήσω ότι δεν μπορεί να αποτελέσουν το άλλοθι. Ίσα-ίσα, ακριβώς επειδή είναι πιο πυκνά, πιο έντονα αυτά τα φαινόμενα υπάρχει η ανάγκη μιας πολύ πιο σοβαρής αντιπλημμυρικής θωράκισης και ενός σχεδιασμού ο οποίος τάχιστα πρέπει να υπάρξει και δεν υπήρξε με ευθύνη των προηγούμενων κυβερνήσεων εδώ και δεκαετίες. Είναι διαχρονικές βέβαια οι ευθύνες, αλλά πρέπει να μην τσουβαλιάζονται οι ευθύνες αυτές.

Βέβαια απορώ πώς γίνεται ένα κόμμα λαϊκό, όπως θέλει να αυτοπροσδιορίζεται, κοντά στις τοπικές κοινωνίες και στα τοπικά προβλήματα να μην αναγνωρίζει τις τεράστιες ευθύνες αυτού του πολιτικού συστήματος που το αποτύπωμά τους είναι ο άναρχος τρόπος ανάπτυξης, η μικροαυθαιρεσία ως άλλοθι της μεγάλης αυθαιρεσίας, θέλοντας πάντοτε να εξυπηρετήσει τα μεγάλα συμφέροντα.

Αυτή σε συνοπτικές γραμμές είναι η κατάσταση που βιώνει η χώρα μας, με έντονο τρόπο ίσως στην Αττική λόγω του υπερπληθυσμού και των πολλών χρήσεων που συνωστίζονται στη συγκεκριμένη περιοχή, αλλά και σε άλλες περιοχές. Για να λέμε τα «σύκα σύκα και τη σκάφη σκάφη» και να μην κάνουμε γενικώς μια ανέξοδη γενικόλογη κριτική.

Χωροταξική, λοιπόν, αναρχία ακριβώς ως επιλογή αυτού του παραγωγικού μοντέλου που υπήρξε με ευθύνη του πολιτικού συστήματος της Νέας Δημοκρατίας και του ΠΑΣΟΚ τις τελευταίες πολλές δεκαετίες που το υπηρέτησαν.

Από εκεί κι έπειτα, η ανταπόκριση της Πυροσβεστικής και των αυτοδιοικητικών δυνάμεων στις περισσότερες των περιπτώσεων, όχι μόνο στην περίπτωση της Μάνδρας και της Νέας Περάμου, αλλά συνολικά στην Ευρώπη τον τελευταίο χρόνο ήταν αμεσότατη. Με λαβωμένες υπηρεσίες; Με λίγα μέσα; Ναι, αλλά υπήρξε ανταπόκριση, που βεβαίως αυτό σε έναν βαθμό πιστώνεται και στον σχεδιασμό της πολιτικής ηγεσίας. Δεν μπορούμε δηλαδή όταν δεν υπάρχει αυτή να ασκούμε κριτική στην πολιτική ηγεσία και όταν υπάρχει, να θεωρούμε ότι γενικώς δεν έχει καμμία σχέση αυτή με αυτόν τον σχεδιασμό.

Από εκεί κι έπειτα, μιλήσατε για τις αρμοδιότητες. Οι αρμοδιότητες κατανέμονται και το γνωρίζετε καλά. Άλλη είναι η ευθύνη των δήμων στο επίπεδο κάποιων μικρότερων ρεμάτων και ιδιαίτερα σε ορεινές περιοχές, όπου έχουν την αποκλειστική ευθύνη, άλλη είναι των περιφερειών που έχουν την ευθύνη των ρεμάτων, της διαχείρισής τους, του καθαρισμού τους και άλλη του Υπουργείου Περιβάλλοντος και του Υπουργείου Υποδομών, που έχουν την ευθύνη των μεγαλύτερων αντιπλημμυρικών έργων.

Υπάρχει αυτή η κατανομή ευθυνών. Πρέπει να αποσαφηνιστεί; Πρέπει να αποσαφηνιστεί. Υπάρχει ανάγκη μιας ολιστικής παρέμβασης; Βεβαίως. Και ακριβώς σε αυτό το σημείο βρισκόμαστε αυτήν τη στιγμή. Και αυτό κάνει και το Υπουργείο Υποδομών, επεξεργάζεται ένα master plan συνολικά για τη δυτική Αττική.

Σας πληροφορώ ότι στη δυτική Αττική αυτήν τη στιγμή εκτελούνται αντιπλημμυρικά έργα περίπου 4.500.000.000 ευρώ, άλλα τέσσερα έργα δημοπρατούνται και άλλα έξι είναι υπό δημοπράτηση, συνολικού προϋπολογισμού 17.100.000 ευρώ.

Συγκεκριμένα -και τελειώνω με αυτό, διότι εγώ θέλω να είμαι μέσα στον χρόνο μου, κύριε Πρόεδρε- υπάρχει το πολύ σοβαρό θέμα...

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη. Υπάρχει ανοχή από το Προεδρείο. Οι ερωτήσεις εξάλλου που θα συζητηθούν είναι ελάχιστες, οπότε έχετε τον απαραίτητο χρόνο και εσείς αλλά και οι επερωτώντες Βουλευτές.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ωραία.

Από εκεί και πέρα, θα αναφερθώ στο θέμα της ανακούφισης. Ήδη, όπως γνωρίζετε, έχει ξεκινήσει εδώ και κάποιες μέρες και δίνεται αυτό το βοήθημα των 5.000 ευρώ για τα φυσικά πρόσωπα και των 8.000 ευρώ για τις επιχειρήσεις -ποτέ άλλοτε στην Ελλάδα δεν έχει υπάρξει μια τόσο γρήγορη ανταπόκριση-, ενώ παράλληλα, με βάση την πάγια νομοθετική πρόβλεψη, για ό,τι σχετίζεται με αποζημίωση για ζημιές σε οικίες, επιχειρήσεις, με την αποκατάσταση, με την επισκευή, με την οικοσκευή, όλα τα Υπουργεία που εμπλέκονται σε αυτήν την υπόθεση, που είναι τα Υπουργεία Εργασίας, Υποδομών, Οικονομίας κι Εσωτερικών, έχουν ενεργοποιηθεί.

Ιδιαίτερα από το Υπουργείο Εσωτερικών ήδη έχουν επιχορηγηθεί οι δήμοι του Νομού Αττικής συνολικά για το 2016 και για το 2017 με το ποσό των 2.725.000 ευρώ και ιδιαίτερα για την Μάνδρα έχουν δοθεί αυτήν τη στιγμή 500.000 ευρώ για την αποκατάσταση των θεομηνιών και 250.000 ευρώ για τα ζητήματα της ύδρευσης και του δικτύου. Επίσης, έχουν δοθεί αντίστοιχα 400.000 ευρώ στον Δήμο Μεγαρέων.

Κατά συνέπεια, γνωρίζουμε ποια είναι η εικόνα. Σημασία έχει να συνειδητοποιήσουμε όλοι τις ευθύνες μας και να μπορέσουμε να οργανώσουμε την επόμενη μέρα κατά τέτοιον τρόπο, ώστε να μην βρεθούμε ξανά αντιμέτωποι με τέτοιες καταστάσεις και τέτοια τραγικά αποτελέσματα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γκιόκα, έχετε τον λόγο για τη δευτερολογία σας.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, μάλλον δεν ακούσατε ορισμένα πράγματα που αναφέρθηκαν στην ανάπτυξη της ερώτησής μου και κάνατε το λάθος να τη διαστρεβλώσετε όπως νομίζετε.

Μιλήσατε για κλιματική αλλαγή και για το αν ήταν φθινοπωρινή καταιγίδα κ.λπ.. Ξέρετε τι μας είπαν οι κάτοικοι, κύριε Υπουργέ; Μας είπαν «αυτό που ζήσαμε πριν από λίγες ημέρες το ζήσαμε και το ’77, το ζήσαμε και το ’83, το ζήσαμε και το ’96» κ.λπ.. Για ποια κλιματική αλλαγή μιλάμε λοιπόν; Και τότε η κλιματική αλλαγή έφταιγε και πέρσι και πρόπερσι στο Μενίδι και στο Χαϊδάρι και στους Αγίους Αναργύρους; Πάντα η κλιματική αλλαγή φταίει; Και τι σόι κλιματική αλλαγή είναι αυτή που χτυπάει μόνο τις φτωχές λαϊκές συνοικίες;

Άλλο, λοιπόν, η κλιματική αλλαγή που είναι ένα θέμα και είναι άλλο πράγμα ότι εδώ είναι πολιτικές οι ευθύνες βεβαίως των προηγούμενων κυβερνήσεων όλα αυτά τα χρόνια και δικές σας.

Λέτε ότι τα βάζουμε όλα σε ένα τσουβάλι και ότι εδώ υπάρχει αναρχία. Μα, δεν αναφέρθηκα εγώ σε αυτό; Δεν αναφέρθηκα; Δεν είπαμε ότι αυτό που συνέβη είναι ο καθρέφτης του άναρχου και βάρβαρου καπιταλιστικού δρόμου ανάπτυξης; Από τη μια μεριά έχουμε άναρχη οικιστική ανάπτυξη, κανένα σχέδιο εργατικής λαϊκής κατοικίας όλα αυτά τα χρόνια, επί δεκαετίες, τεχνικά έργα που φτιάχνονται με κριτήριο το κέρδος, χωρίς τις αναγκαίες προδιαγραφές, αντιπλημμυρικά έργα που δεν φτιάχνονται. Δεν τα ακούσατε αυτά; Τι λέτε, λοιπόν, ότι τσουβαλιάζω κ.λπ.;

Την ίδια στιγμή, όμως, λέμε ότι αυτήν την πολιτική, την οποία ακολούθησαν η Νέα Δημοκρατία και το ΠΑΣΟΚ, την ακολουθείτε και εσείς. Αυτό λέμε. Θέλετε να πούμε ότι αυτοί ήταν σαράντα χρόνια και εσείς τρία; Βεβαίως, να το δεχτώ. Όμως, την ακολουθείτε και εσείς.

Και πάμε στα στοιχεία. Τι θα γίνει για την αντιπλημμυρική προστασία της Αττικής; Οι μελέτες λένε ότι χρειάζονται 2.000.000.000 ευρώ, όσα δίνετε για τα

F-16.

Ανέφερε ο κύριος Πρωθυπουργός -αν θυμάμαι καλά, ήταν στο ζήτημα με τον κ. Καμμένο εδώ στη Βουλή- 1 δισεκατομμύριο ευρώ αύξηση του Προγράμματος Δημοσίων Επενδύσεων, εκ των οποίων 250 εκατομμύρια θα δίνονταν για τα αντιπλημμυρικά έργα. Αυτό ανέφερε ο κύριος Πρωθυπουργός. Πού είναι αυτό το κονδύλι στον προϋπολογισμό του 2018;

Στη συζήτηση στην επιτροπή για το προσχέδιο του προϋπολογισμού ρωτήθηκε ο κ. Τσακαλώτος. Πού είναι αυτό που είπε ο Πρωθυπουργός, τα 250 εκατομμύρια ευρώ; Να μας το δείξει. Πού αναγράφεται; Πουθενά. Δεν απάντησε ο κ. Τσακαλώτος.

Στο Πρόγραμμα Δημοσίων Επενδύσεων του Υπουργείου Εσωτερικών έχετε προβλέψει τέτοια αύξηση; Δεν υπάρχει. Μειωμένο είναι το κονδύλι και του Υπουργείου Εσωτερικών, όσον αφορά το Πρόγραμμα Δημοσίων Επενδύσεων.

Για το Υπουργείο Υποδομών ξέρετε τι λέει το Πρόγραμμα Δημοσίων Επενδύσεων; Θα αφορούν έργα βελτίωσης αυτοκινητοδρόμων, μεταφορών κ.λπ., δηλαδή όλα τα έργα τα οποία διευκολύνουν και συμφέρουν το κεφάλαιο, γιατί έχουν την ανταποδοτικότητα. Διότι στα αντιπλημμυρικά δεν μπαίνουν διόδια. Επίσης, αυτά τα έργα προχωρούν fast track. Ενώ εδώ γραφειοκρατία. Όμως, μόνο εδώ υπάρχει γραφειοκρατία. Αλλού δεν υπάρχει γραφειοκρατία.

Περιφέρεια Αττικής 2017: 12,9 εκατομμύρια ευρώ για αντιπλημμυρικά έργα και για αστικές αναπλάσεις, που είναι η χαρά του εργολάβου, 84 εκατομμύρια ευρώ. Ογδόντα εκατομμύρια ευρώ μέχρι το 2023 για αντιπλημμυρικά έργα μόνο, με βάση το ΠΕΠ Αττικής εκπονηθέν επί διοίκησης Δούρου. Να, λοιπόν, γιατί λέμε ότι συνεχίζετε την ίδια πολιτική και φαίνεται και από τα στοιχεία.

Διαφορετικά, πείτε μας ότι «θα δώσουμε ένα, δύο, τρία, για να αντιμετωπίσουμε μία σειρά ανάγκες» και μη θίγεστε. Γιατί την αναρχία της ανάπτυξης όλα αυτά τα χρόνια και εμείς την εντοπίζουμε και εσείς μπορεί να την εντοπίζετε. Το θέμα είναι τι κάνεις για να αλλάξει.

Αυτό είναι το ερώτημα, κύριε Υπουργέ, που πρέπει να απαντήσετε. Γιατί, ξαναλέω, αυτή τη στιγμή στην Αττική, με βάση δικές σας μελέτες, υπάρχουν περιοχές που μπορεί να υπάρξουν τέτοια ή παρόμοια φαινόμενα, που δυνητικά επηρεάζουν τρία εκατομμύρια πληθυσμού. Δεν το λέμε εμείς. Το λέτε εσείς.

Άρα, το ζήτημα της αντιπλημμυρικής προστασίας, κατά τη γνώμη μας, είναι επείγον -επείγον!- και απ’ αυτή την άποψη πρέπει και ο λαός, μαζί με τον αγώνα που δίνει για το μεροκάματο, για τη δουλειά του, για τους πλειστηριασμούς, για όλα τα προβλήματα που αντιμετωπίζει, να βάλει και αυτό το ζήτημα στην προμετωπίδα του αγώνα του.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πριν σας δώσω τον λόγο, επιτρέψτε μου να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τέσσερις εκπαιδευτικοί συνοδοί τους από το 2ο Δημοτικό Σχολείο Περιστερίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Γκιόκα, χαίρομαι που μέσα από τη συζήτηση αρχίζουμε τελικά να συγκλίνουμε στο τι σημαίνει «κλιματική αλλαγή», ποια είναι η σπουδαιότητά της, ποιος είναι ο ρόλος της σήμερα και ποιος ήταν πριν από τριάντα χρόνια.

Προφανώς, λοιπόν -διότι δεν τα ακούσατε μόνο εσείς, τα έχουμε ακούσει και εμείς- στις συγκεκριμένες περιοχές έχουν υπάρξει και άλλες φορές έντονα πλημμυρικά φαινόμενα, καθώς και απώλειες ζωής.

Αυτό ακριβώς δείχνει και επιβεβαιώνει αυτό που λέγαμε, αυτό που ομολογείτε και εσείς και εμείς, για τον τρόπο που αναπτύχθηκαν, σχεδιάστηκαν ή δεν σχεδιάστηκαν οι πόλεις.

Μερικές φορές σχεδιάστηκαν. Ήταν επιλογή. Δεν έτυχε. Ήταν επιλογή όταν το 2003 στην Μάνδρα η αναθεώρηση του Γενικού Πολεοδομικού Σχεδίου πάνω στο ρέμα προέβλεπε τη δημιουργία μεγάλων αποθηκευτικών χώρων ή μεγάλων βιομηχανικών εγκαταστάσεων. Διότι ίσως να ήταν φτηνή η γη. Διότι ίσως έτσι να βόλευε. Διότι ίσως αυτή η γη ανήκε στην «αμαρτωλή» ΕΤΒΑ και ίσως ήταν πολύ εύκολο, κάτω από τις εντολές της τότε πολιτικής ηγεσίας, να κοπεί κομμάτια η γη και να δοθεί σε τιμές ευκαιρίας σε κάποιες μεγάλες επιχειρήσεις.

Εγώ, όμως, δεν θέλω να λέω τα πράγματα με έναν διαφορετικό τρόπο. Καπιταλιστική ανάπτυξη υπάρχει και σε άλλες ευρωπαϊκές χώρες. Τέτοια, όμως, αναρχία στο μέγεθος και στην έκταση που υπήρξε στην Ελλάδα δεν υπάρχει. Εκεί η έννοια του χωρικού σχεδιασμού φαίνεται ότι έχει μπολιάσει τον τρόπο που αναπτύσσονται, μεγαλώνουν και σχεδιάζονται οι πόλεις. Εδώ αυτά ήταν βαρίδια για κάποιους. Ή, εν πάση περιπτώσει, άλλου είδους πελατειακές-πολιτικές σχέσεις επέβαλαν να μείνουν στην άκρη.

Όταν μιλάτε για κονδύλια τα οποία προορίζονται για την αντιπλημμυρική προστασία δεν θα πρέπει να κοιτάτε μόνο το Πρόγραμμα Δημοσίων Επενδύσεων, αλλά και αυτά τα οποία προέρχονται από συγχρηματοδοτούμενα προγράμματα, από το ΕΣΠΑ. Και εκεί σας ανακοινώθηκαν συγκεκριμένα νούμερα.

Η σημερινή διοίκηση της περιφέρειας έχει έναν προγραμματισμό ο οποίος είναι περίπου στο δεκαπλάσιο απ’ ό,τι παρέλαβε, σε σχέση με την αντιπλημμυρική θωράκιση της Αττικής. Αυτό είναι μια πραγματικότητα. Να συμφωνήσω ότι υπάρχουν τέτοιες διαδικασίες οι οποίες μας οδηγούν στο να χάνουμε κρίσιμους μήνες; Να συμφωνήσω.

Και επαναλαμβάνω, για να έρθω σε αυτό που έλεγα πριν, ότι ακριβώς εκεί εντοπίζεται σήμερα η προσπάθειά μας: Πέρα από τον συνολικότερο σχεδιασμό που έχει ανάγκη η Αττική, να δούμε πώς θα κάνουμε πιο αποτελεσματικές, πιο απλές τις διαδικασίες, έτσι ώστε σε συντομότερο χρόνο, εκεί μάλιστα που έχουν εξασφαλιστεί τα κονδύλια -γιατί σε συγκεκριμένες περιπτώσεις έχουμε τα κονδύλια- να μπορέσουν αυτά να μετατραπούν άμεσα σε έργα και βεβαίως να δούμε πια και το θέμα των αλληλοεπικαλύψεων και των αρμοδιοτήτων.

Πάνω, λοιπόν, σε αυτό το πεδίο θεωρώ ότι υπάρχουν πολλές δυνατότητες συνεννόησης, συμπτώσεων, ακόμη αν θέλετε και παράλληλων βηματισμών. Δεν είναι ανάγκη να στηρίξετε συνολικά τη Κυβέρνηση. Δεν είναι ανάγκη να συμμετάσχετε στην Κυβέρνηση. Δεν σας το ζητήσαμε. Όπου χρειάζεται, όμως, να δημιουργήσουμε εκείνους τους κοινωνικούς και πολιτικούς όρους για να πάμε στην άκρη εκείνες τις δυνάμεις οι οποίες υποτιμούν τα λαϊκά συμφέροντα, τα συμφέροντα της τοπικής κοινωνίας, τα συμφέροντα των πολλών, μπορούμε να βρεθούμε σε έναν κοινό βηματισμό.

Αυτό το κάλεσμα νομίζω, ό,τι και να κάνετε, τουλάχιστον δεν μπορείτε να το αγνοήσετε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η τρίτη με αριθμό 485/1-12-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να σταματήσει η τρομοκρατία και οι διώξεις των εργαζόμενων στα σουπερμάρκετ «Καρυπίδης», να διασφαλιστεί το δικαίωμά τους στη δουλειά και να καταβληθούν τα δεδουλευμένα τους», δεν θα συζητηθεί λόγω απουσίας της αρμόδιας Υπουργού κ. Αχτσιόγλου στο εξωτερικό.

Επίσης, η τρίτη με αριθμό 565/5-12-2017 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τους εργαζόμενους στο πρακτορείο διανομής Τύπου «Ευρώπη», δεν θα συζητηθεί λόγω απουσίας της αρμόδιας Υπουργού κ. Αχτσιόγλου στο εξωτερικό.

Συνεχίζουμε με την πρώτη με αριθμό 415/16-10-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Διοικητικής Ανασυγκρότησης, σχετικά με τη μοριοδότηση μελών μονογονεϊκών οικογενειών στις διαδικασίες πρόσληψης μέσω ΑΣΕΠ και στις προκηρύξεις του ν.2643/1998.

Θα απαντήσει η Υπουργός Διοικητικής Ανασυγκρότησης κ. Όλγα Γεροβασίλη.

Κύριε Κεγκέρογλου, έχετε τον λόγο για να αναπτύξετε την ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ελπίζω, μετά τις θεωρίες υποστήριξης του σύγχρονου καπιταλισμού που ακούσαμε από τον κύριο Υπουργό και τις προτροπές του ΚΚΕ, στη δική μου ερώτηση να έχουμε συγκεκριμένες απαντήσεις.

Είναι μια ερώτηση η οποία κατατέθηκε ως γραπτή και λόγω του ότι δεν απαντήθηκε ζήτησα να συζητηθεί στην Ολομέλεια. Αφορά τη μοριοδότηση μελών μονογονεϊκών οικογενειών στις διαδικασίες πρόσληψης στο δημόσιο -μέσω ΑΣΕΠ- και στις προκηρύξεις του ν.2643/1998.

Στις διαδικασίες πρόσληψης συμβασιούχων, γνωστών ως «οκταμηνιτών», υπάρχουν συγκεκριμένες διατάξεις που προβλέπουν μοριοδότηση των μονογονεϊκών οικογενειών. Το ίδιο με τον ν.3454/2006, οι μονογονεϊκές οικογένειες με τρία τέκνα εξομοιώνονται με τις πολύτεκνες και τυγχάνουν της απαιτούμενης κοινωνικής μέριμνας.

Δυστυχώς, όμως, οι μονογονεϊκές οικογένειες και αυτές ιδιαίτερα που προκύπτουν ως μονογονεϊκές μετά τον θάνατό τους ενός από τους δύο γονείς, δεν έχουν καμμία ιδιαίτερη στήριξη στις διαδικασίες πρόσληψης στο δημόσιο μέσω ΑΣΕΠ.

Αυτό το οποίο ζητάω να μάθω είναι εάν προτίθεται το Υπουργείο άμεσα να διορθώσει αυτό που εντοπίζω και επισημαίνω ως προς την αδικία μεταχείρισης των μονογονεϊκών οικογενειών και για τις προσλήψεις στο δημόσιο μόνιμου ή αορίστου χρόνου προσωπικού και στις διαδικασίες του ν.2643.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Κεγκέρογλου, έχετε πραγματικά δίκιο που θέτετε την ερώτηση, γιατί είναι δίκαιο, είναι σωστό να μιλήσουμε για την ειδική μέριμνα που οφείλει να έχει η πολιτεία για τις μονογονεϊκές οικογένειες.

Πραγματικά -όπως αναφέρατε- ο ν.3454/2006 εξομοιώνει τις μονογονεϊκές οικογένειες με τρία τέκνα με τις πολύτεκνες όσον αφορά τη μοριοδότηση σε διαδικασίες πρόσληψης στο δημόσιο.

Υπάρχει και μια σειρά άλλων μέτρων τα οποία έχουμε στη διάθεσή μας, ένα σύνολο διατάξεων κοινωνικού χαρακτήρα, που έχουν σκοπό την ενίσχυση του θεσμού της οικογένειας και είναι διατάξεις, οι οποίες αφορούν και στον άμεσο διορισμό μέλους της οικογένειας ή στη μοριοδότηση συμμετοχής σε διαγωνιστικές διαδικασίες των ενδιαφερομένων για προσλήψεις στο δημόσιο.

Ο ν.2643, που αφορά ποσοστώσεις στις προκηρύξεις προσλήψεων και για το δημόσιο και για τον ιδιωτικό τομέα, είναι υπέρ προσώπων που ανήκουν στις προστατευτέες κοινωνικές ομάδες, δηλαδή σε ειδικές κατηγορίες όπως πολύτεκνοι, ο επιζών ή ο άγαμος γονέας τριών ανηλίκων τέκνων -όπως και εσείς είπατε- καθώς και τα ΑΜΕΑ, αγωνιστές Εθνικής Αντίστασης, οι ανάπηροι πολέμου και οι τρίτεκνοι με νομοθετική παρέμβαση που έγινε τελευταίως από την Κυβέρνηση.

Σε αυτές τις κατηγορίες προβλέπεται και μοριοδότηση της οικογενειακής κατάστασης με ειδική πρόνοια υπέρ των μονογονεϊκών οικογενειών συγκεκριμένα. Αν και ο κανόνας είναι να παρέχονται 20 μόρια για κάθε μέλος του νοικοκυριού, δηλαδή για ένα μέλος θα είναι 20 μόρια, για δύο μέλη -έγγαμους χωρίς τέκνα- 40 μόρια, τρία μέλη -έγγαμους με ένα τέκνο- 60 μόρια, κατ’ εξαίρεση για τον διαζευγμένο ή τον άγαμο που έχει την επιμέλεια ενός ή περισσοτέρων τέκνων υπολογίζονται κατά περίπτωση τα αντίστοιχα μόρια του έγγαμου με τέκνα. Δηλαδή, στην περίπτωση του διαζευγμένου ή του άγαμου, που έχει την επιμέλεια ενός τέκνου, δεν χορηγούνται 40 μόρια αλλά 60 μόρια. Άρα υπάρχει μια διαφοροποίηση στη μοριοδότηση για τον γονέα μονογονεϊκής οικογένειας.

Στον ίδιο νόμο προβλέπεται ότι εάν ο προστατευόμενος είναι τέκνο ορφανό από έναν γονέα και έχει ηλικία μέχρι είκοσι πέντε ετών ή εάν στην οικογένεια του προστατευόμενου υπάρχει τέκνο ή ορφανά τέκνα μέχρι είκοσι πέντε ετών και άγαμα, τότε ο αριθμός των μορίων που προκύπτει αυξάνεται κατά 100 μόρια συνολικά, ανεξάρτητα με τον αριθμό των τέκνων.

Η ίδια μέριμνα ισχύει και για το τέκνο άγαμης μητέρας που δεν είναι αναγνωρισμένο γιατί εξομοιώνεται -όπως είπα προηγουμένως, στις ρυθμίσεις που προανέφερα- και αυτό νομικά με το ορφανό τέκνο. Συνεπώς υπάρχει μια επιπλέον και ειδική μοριοδότηση.

Πέρα απ’ αυτές τις προστατευόμενες κατηγορίες που προβλέπονται στον νόμο που είπατε και εσείς, σε σχέση με τον ν.2190 που αφορά προσλήψεις στο δημόσιο μέσω ΑΣΕΠ και εδώ προβλέπεται μια ειδική μοριοδότηση.

Συγκεκριμένα, για προκηρύξεις που αφορούν προσλήψεις έκτακτου προσωπικού -όπως είπατε- ο γονέας μονογονεϊκής οικογένειας βαθμολογείται με 50 μονάδες για κάθε τέκνο, αλλά και το κάθε τέκνο μονογονεϊκής οικογένειας βαθμολογείται επίσης με 50 μονάδες. Έτσι, όταν οι υποψήφιοι είναι γονείς ανήλικων τέκνων ή γονείς ή τέκνα πολυτέκνων ή τριτέκνων οικογενειών παίρνουν αθροιστικά το σύνολο της βαθμολογίας που προβλέπεται από τον ν.2190 για καθεμία από τις ιδιότητες.

Σε κάθε περίπτωση, όμως, παρ’ όλα αυτά μου δίνετε εδώ την ευκαιρία να επισημάνω πραγματικά ότι το Υπουργείο, δηλαδή και από την πλευρά μας προτιθέμεθα να δούμε στο πλαίσιο των συνταγματικών ορίων της προστασίας αυτών των ειδικών κατηγοριών την ενδεχόμενη ειδική μοριοδότηση της οικογενειακής κατάστασης και για προσλήψεις μέσω ΑΣΕΠ μόνιμου προσωπικού ή προσωπικού αορίστου χρόνου. Δηλαδή, θα κάνουμε μία συζήτηση και με το ΑΣΕΠ προκειμένου να δούμε τι μπορούμε να επαυξήσουμε στη μοριοδότηση.

Και, βέβαια, αντιλαμβανόμαστε -και έχετε δίκιο- ότι τα ποσοστά των μονογονεϊκών οικογενειών ιδιαίτερα μέσα στις συνθήκες της κρίσης έχουν αυξηθεί και θα πρέπει να υπάρξει περαιτέρω ενίσχυση αυτής της κοινωνικής ομάδας, την οποία και προτιθέμεθα να εξετάσουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κεγκέρογλου για τη δευτερολογία του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, η απάντησή σας στην πρωτολογία είναι ουσιαστικά τεκμηρίωση του ερωτήματος, το οποίο καταθέτω, γιατί αναφέρατε όλες τις περιπτώσεις στήριξης των μονογονεϊκών οικογενειών με ένα και δύο παιδιά κατά την πρόσληψη συμβασιούχων και μέσα στις κατηγορίες που προβλέπει ο ν.2643 ως προστατευόμενες. Αναφερθήκατε, μάλιστα, αναλυτικότατα.

Εγώ θα έλεγα ότι η πρόθεσή σας αυτή για το θέμα της επανεξέτασης ή της εξέτασης της δυνατότητας στήριξης των μονογονεϊκών οικογενειών με ένα και δύο παιδιά ή ανεξαρτήτως παιδιών, όπου δεν υπάρχει το «από τρία και πάνω» -γιατί σε ορισμένες κατηγορίες υπάρχει- θα πρέπει να γίνει άμεσα γιατί, όπως σωστά ειπώθηκε, τα προβλήματα με την κρίση βαρύνουν κυρίως τις ευάλωτες ομάδες, τις ευπαθείς κατηγορίες του πληθυσμού, περισσότερο από ό,τι τους υπόλοιπους.

Μάλιστα, τούτη την περίοδο ξεκινούν προσλήψεις, επειδή σιγά-σιγά αυτές απελευθερώνονται από τη διαδικασία της απαγόρευσης. Παραδείγματος χάριν, το Υπουργείο Πολιτισμού αυτή την περίοδο έχει έτοιμη την προκήρυξη, στην οποία, όμως, δεν προβλέπεται κάτι τέτοιο. Ενώ μοριοδοτεί ή στηρίζει συμβασιούχους –και καλά κάνει- για την προϋπηρεσία η οποία υπάρχει, την ανεργία και τα άλλα κριτήρια, τα οποία περιλαμβάνει ο ν.2190, δεν υπάρχει αυτό το πάρα πολύ σοβαρό κοινωνικό κριτήριο. Θα έλεγα ότι χρήζει άμεσης αντιμετώπισης, προκειμένου να μη δημιουργηθούν τετελεσμένα και αδικίες.

Όσον αφορά τώρα τον ν.2643, αυτό το οποίο θα πρέπει να εξεταστεί, κατά την άποψή μου, είναι να υπάρξει ως αυτοτελής κατηγορία και όχι εντός των ήδη προστατευόμενων, διότι χρήζει προστασίας η μονογονεϊκή οικογένεια, ιδιαίτερα όταν έχουμε μία οικογένεια με δύο γονείς που έχουν αναλάβει οικονομικά βάρη, δανειακές υποχρεώσεις κ.λπ. και χάνεται ο βασικός υποστηρικτής της οικογένειας. Επομένως χάνεται το εισόδημα, όμως οι υποχρεώσεις μένουν.

Σε αυτή την περίπτωση, ιδιαίτερα αν λάβετε υπ’ όψιν σας την επαχθή ρύθμιση για τις χήρες και τους χήρους σε σχέση με το συνταξιοδοτικό, θα δείτε ότι όχι όλες αλλά η πλειονότητα των μονογονεϊκών οικογενειών εξ αυτής της αιτίας έχει τεράστια προβλήματα, που δεν μπορούν να αντιμετωπιστούν παρά μόνο με την προστασία και τη στήριξη της πολιτείας.

Γι’ αυτό σας καλώ, ειδικά στο θέμα που έχει να κάνει με τις προσλήψεις μόνιμων ή αορίστου χρόνου στο δημόσιο και στα νομικά πρόσωπα του δημοσίου, να εξεταστεί αυτό άμεσα, προκειμένου να έχουμε άρση αυτής της αδικίας γι’ αυτούς τους ανθρώπους, γι’ αυτές τις οικογένειες, γι’ αυτά τα παιδιά, στην ουσία, τα οποία αφορά και η έννοια της προστασίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κεγκέρογλου.

Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Κεγκέρογλου, πραγματικά δεν προσέθεσα κάτι στην ανάλυσή μου προηγουμένως σε εσάς προσωπικά, διότι προφανώς έχετε μελετήσει το ζήτημα. Όμως, το βρήκα σαν μια ευκαιρία να ακουστούν και εδώ μερικές προβλέψεις της νομοθεσίας, όπως για παράδειγμα αυτά που προανέφερα, αλλά και δύο άλλα σημεία τα οποία θα ήθελα να τονίσω: Το Υπουργείο έχει κάνει αύξηση της άδειας ασθένειας τέκνων στις μονογονεϊκές οικογένειες, κάτι που δεν υπήρχε. Αυτό έγινε πρόσφατα, όπως και το ότι προβλέπεται αυξημένη άδεια ανατροφής τέκνων ή επιπλέον μειωμένο ωράριο κατά ένα εξάμηνο για την ανατροφή των τέκνων.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτοί έχουν δουλειά, όμως.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Βεβαίως. Αυτό ήταν στην κατηγορία των εργαζομένων ως ειδική μέριμνα.

Έχετε πολύ δίκιο σε όλο το προηγούμενο, γι’ αυτό και σας είπα ότι κι εμείς από την πλευρά μας το βλέπουμε όπως κι εσείς. Θα το αντιμετωπίσουμε με την ίδια ευαισθησία. Είναι και αναγκαιότητα, άλλωστε, να το κάνουμε.

Προτιθέμεθα να συζητήσουμε με το ΑΣΕΠ αυτές τις ημέρες –δεν εννοώ στο απώτερο μέλλον, αλλά εγκαίρως- ούτως ώστε με τη σύμφωνη γνώμη του να μπορέσουμε να περάσουμε σε μία ιδιαίτερη μεταχείριση –εκτιμώ, χωρίς να έχουμε ολοκληρώσει αυτή τη συζήτηση- ενδεχομένως προς την κατεύθυνση της αυξημένης μοροδιότησης. Πιστεύω ότι θα είναι και πιο γρήγορο και πιο εύκολο. Σε κάθε περίπτωση, όμως, σύντομα θα ενημερωθείτε για το τι αποτέλεσμα θα έχει η συζήτηση που κάναμε εδώ σήμερα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Η πρώτη με αριθμό 571/5-12-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υποδομών και Μεταφορών,με θέμα: «Διαδικασία αντιμετώπισης των πρόσφατων φυσικών καταστροφών», δεν θα συζητηθεί λόγω κωλύματος του αρμόδιου Υπουργού.

Η πέμπτη με αριθμό 536/4-12-2017 επίκαιρη ερώτηση δεύτερου κύκλου του Βουλευτή Αττικής του Ποταμιού κ. Γεωργίου Μαυρωτάπρος τον Υπουργό Υποδομών και Μεταφορών, με θέμα: «Έργα αντιπλημμυρικής προστασίας στην Περιφέρεια Αττικής», δεν θα συζητηθεί λόγω κωλύματος του αρμόδιου Υπουργού.

Η δεύτερη με αριθμό 521/4-12-2017 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών, με θέμα: «Αναγκαία η λήψη μέτρων για την αντιμετώπιση της δράσης της οργάνωσης "Ρουβίκωνας"», δεν θα συζητηθεί λόγω κωλύματος του αρμόδιου Υπουργού.

Η πρώτη με αριθμό 572/5-12-2017 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Εσωτερικών,με θέμα: «Αναδιάρθρωση Αστυνομικών Υπηρεσιών στον Νομό Σερρών», δεν θα συζητηθεί λόγω κωλύματος του αρμόδιου Υπουργού.

Η τέταρτη με αριθμό 535/4-12-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γρηγορίου Ψαριανούπρος τον Υπουργό Εσωτερικών, με θέμα: «Ανησυχητική κλιμάκωση της δράσης της ομάδας "Ρουβίκωνας"», δεν θα συζητηθεί λόγω κωλύματος του αρμόδιου Υπουργού.

Η όγδοη με αριθμό 567/5-12-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον ΥπουργόΕσωτερικών,με θέμα: «Οι απαράδεκτες και απρόκλητες επιθέσεις νατοϊκών στρατιωτών προς Χανιώτες πολίτες το βράδυ της 17ης Νοεμβρίου 2017», δεν θα συζητηθεί λόγω κωλύματος του αρμόδιου Υπουργού.

Η ενδέκατη με αριθμό 465/27-11-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών,με θέμα: «Έως πού θα φτάσει η ασυδοσία και η κάλυψη από την συγκυβέρνηση της εγκληματικής δράσης ακροαριστερών συμμοριών στα πανεπιστήμια;», δεν θα συζητηθεί λόγω κωλύματος του αρμόδιου Υπουργού.

Η τέταρτη με αριθμό 537/4-12-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Κοινωνική και ψυχολογική υποστήριξη των πληγέντων από τις φυσικές καταστροφές», δεν θα συζητηθεί λόγω κωλύματος του αρμόδιου Υπουργού.

Η δεύτερη με αριθμό 539/4-12-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ.Ανδρέα Λοβέρδου προς τον ΥπουργόΕξωτερικών,με θέμα: «Η θέση του Υπουργείου Εξωτερικών για τη δήθεν διακρατική συμφωνία με τη Σαουδική Αραβία», δεν θα συζητηθεί λόγω κωλύματος του αρμόδιου Υπουργού.

Η δέκατη με αριθμό 487/1-12-2017 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων,με θέμα: «Ελιές τύπου Καλαμών εισάγονται και "βαφτίζονται" ως ελιές ΠΟΠ Καλαμάτας», δεν θα συζητηθεί λόγω κωλύματος του αρμόδιου Υπουργού.

Για όλες τις επίκαιρες ερωτήσεις που αναβλήθηκαν υπάρχει και σχετικό έγγραφο ενημέρωσης προς το Προεδρείο από τη Γενική Γραμματεία της Κυβέρνησης.

Ο Βουλευτής κ. Χάρης Θεοχάρης ζητεί άδεια ολιγοήμερης απουσίας στο εξωτερικό στις 7 Δεκεμβρίου και 8 Δεκεμβρίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Γεώργιος Στύλιος ζητεί άδεια ολιγοήμερης απουσίας στο εξωτερικό από 9 Δεκεμβρίου έως 14 Δεκεμβρίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 19 Οκτωβρίου 2017, της Παρασκευής 20 Οκτωβρίου 2017, της Δευτέρας 23 Οκτωβρίου 2017 και της Τετάρτης 25 Οκτωβρίου 2017 και ερωτάται το Σώμα να τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της Πέμπτης 19 Οκτωβρίου 2017, της Παρασκευής 20 Οκτωβρίου 2017, της Δευτέρας 23 Οκτωβρίου 2017 και της Τετάρτης 25 Οκτωβρίου 2017 επικυρώθηκαν.

Στο σημείο αυτό, κυρίες και κύριοι συνάδελφοι, θα κάνουμε μία ολιγόλεπτη διακοπή και θα επανέλθουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί τώρα η έκτη με αριθμό 574/5-12-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Υποδομών και Μεταφορών, με θέμα: «Πότε θα μεταφερθεί το αμαξοστάσιο της ΟΣΥ από το πρώην αεροδρόμιο του Ελληνικού, ώστε να προχωρήσει η επένδυση των εβδομήντα πέντε χιλιάδων νέων θέσεων εργασίας και των 8,2 δισεκατομμυρίων ευρώ;».

Θα απαντήσει ο Υπουργός Υποδομών και Μεταφορών κ. Χρήστος Σπίρτζης.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, η Κυβέρνησή σας πριν από δεκατέσσερις μήνες έφερε και κύρωσε στη Βουλή τη σύμβαση μεταξύ του ελληνικού δημοσίου και της εταιρείας «ΕΛΛΗΝΙΚΟ Α.Ε.», όπου για να υλοποιηθεί όλη αυτή η μεγάλη επένδυση που όλοι ψηφίσαμε και όλοι θέλουμε να γίνει πράξη, χρειάζεται να υλοποιηθούν από τα Υπουργεία κάποιες πρωτοβουλίες.

Στο δικό σας Υπουργείο είναι να μεταφερθεί το αμαξοστάσιο της ΟΣΥ. Αν δεν κάνω λάθος, ήταν μετά τη σύμβαση, μέσα σε δέκα μήνες, να παραδοθεί στον επενδυτή. Σήμερα έχουν περάσει δεκαπέντε μήνες περίπου από τη σύμβαση του ελληνικού δημοσίου και δεν έχει μεταφερθεί το αμαξοστάσιο της ΟΣΥ. Όπως καταλαβαίνετε, ένα από τα θέματα που θέτουν είναι ότι αν καθυστερεί να μεταφερθεί, τότε θα καθυστερεί και η επένδυση.

Επειδή ως Δημοκρατική Συμπαράταξη έχουμε αναλάβει πρωτοβουλία σε όλα τα Υπουργεία -γιατί πιστεύω ότι αυτός είναι ο ρόλος μας, ώστε να βοηθήσουμε να προχωρήσουν ανάλογες επενδύσεις- θα ήθελα να σας ρωτήσω -και μάλιστα με τη δήλωση του κ. Φλαμπουράρη ότι στο τέλος του χρόνου θα έμπαιναν και οι μπουλντόζες- σε ποια διαδικασία εκ μέρους του Υπουργείου σας βρίσκεται η μεταφορά του αμαξοστασίου.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντινόπουλο.

Ο κύριος Υπουργός έχει τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Να ξεκαθαρίσουμε ότι καμμία καθυστέρηση από τη μεριά της ελληνικής Κυβέρνησης δεν υπάρχει για το Ελληνικό, τουλάχιστον για τη μετεγκατάσταση του αμαξοστασίου της ΟΣΥ και για όλα τα υπόλοιπα.

Όπως γνωρίζετε, κύριε συνάδελφε, ο επενδυτής κατέθεσε το σχέδιο ολοκληρωμένης ανάπτυξης που αναφέρεται στο άρθρο 2 παράγραφος 4β του ν.4062/2012 το καλοκαίρι του 2017, με μεγάλη καθυστέρηση επτά μηνών. Αν οποιαδήποτε δημόσια υπηρεσία ή Υπουργείο είχε επτά και οκτώ μήνες καθυστέρηση, καταλαβαίνετε τι θα γινόταν και από την κριτική που θα μας ασκούσε η Αντιπολίτευση αλλά και από τα φιλικά σε αυτή μέσα μαζικής ενημέρωσης. Χωρίς το σχέδιο ολοκληρωμένης ανάπτυξης, όπως γνωρίζετε, δεν θα μπορούσε να υπάρχει κανένας σχεδιασμός, καμμία μελέτη και καμμία αδειοδότηση.

Βάσει, λοιπόν, αυτών που συμφωνήθηκαν μετά και την αλλαγή της σύμβασης -δηλαδή μετά από αυτά που συμφωνήθηκαν, όχι αυτά που παραλάβαμε σαν συμφωνία- η παραχώρηση του Ελληνικού θα γίνει μέχρι τον Ιούνιο του 2018. Σελίδα 39. Είναι η συμφωνία που είχαμε υποχρεωθεί και κάναμε στην προηγούμενη διαπραγμάτευση. Έχει υπογραφεί σχετική συμφωνία του Υπουργείου με την «ΕΛΛΗΝΙΚΟ Α.Ε.» για παράδοση του οικοπέδου τρεις μήνες πριν τη μεταβίβαση των μετοχών. Θα σας δώσω και τη συμφωνία που έχουμε κάνει. Αυτή είναι από τον Σεπτέμβριο του 2016. Άρα εγκαίρως έχουν συζητηθεί και έχουν συμφωνηθεί όλα αυτά και είναι προφανές ότι η ΟΣΥ –μπορώ να σας δείξω και σχεδιαγράμματα- έχει προχωρήσει στο πώς όλες οι δραστηριότητες αυτού του αμαξοστασίου θα μεταφερθούν σε άλλα αμαξοστάσια που λειτουργούν, προκειμένου να μην υπάρχει κανενός είδους καθυστέρηση.

(Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα να ευχηθούμε -όπως εύχεστε κι εσείς, φαντάζομαι- να μην υπάρξει καμμία άλλη καθυστέρηση από πλευράς επενδυτή, για να προχωρήσει η εγκατάσταση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Κωνσταντινόπουλος έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, πρώτα από όλα, για τα θέματα των καθυστερήσεων του επενδυτή, εφόσον υπάρχουν, θα θέλαμε κι εμείς να ενημερωνόμαστε, γιατί και εμάς μας ενδιαφέρει να γνωρίζουμε αν και τα δύο μέρη υλοποιούν τις υποχρεώσεις τους.

Σήμερα, όμως, θέτετε ένα νέο θέμα και νομίζω ότι είναι προς τιμήν σας. Είστε ειλικρινής. Λέτε ότι το Ελληνικό θα παραδοθεί τον Ιούνιο του 2018. Αυτό είναι ένα νέο δεδομένο που μέχρι σήμερα δεν υπήρχε και το σέβομαι. Η Κυβέρνηση το λέει, εσείς εκπροσωπείτε την Κυβέρνηση και λέτε ότι το Ελληνικό θα παραδοθεί τον Ιούνιο του 2018.

Αυτό έρχεται σε αντίφαση με αυτά που λέει ο κ. Φλαμπουράρης, βέβαια, ότι θα έμπαιναν οι μπουλντόζες αλλά αυτό είναι θέμα της Κυβέρνησης.

Δεύτερον, κύριε Υπουργέ, θέλω να σας πω το εξής. Θα ήθελα να δω κάποια στιγμή και αυτά που καταθέσατε. Σύμφωνα, όμως, με το ν.4422/2016, τη σύμβαση που εσείς υπογράψατε –πολύ σωστά λέτε- στην παράγραφο 2.2 λέει ότι η αγοραπωλησία των πωλούμενων μετοχών δυνάμει της παρούσας σύμβασης τελεί υπό τον όρο πλήρωσης των κάτωθι αιρέσεων -οι αναβλητικές δηλαδή αιρέσεις- και πάμε εκεί που λέει το εξής, ότι με την επιφύλαξη του άρθρου 8.1 -περίπτωση στον ν.4062/2012, ο οποίος λέει ποιοι συμμετέχουν όταν γίνεται μια παράδοση ενός έργου- εκτός της έκτασης που περιγράφεται στο άρθρο 7 παράγραφος 1γ΄ του ν.4062/2012, η οποία θα κενωθεί, όπως γράφει, εντός δέκα μηνών –είναι η δική σας σύμβαση- από την ημερομηνία μεταβίβασης.

Η ημερομηνία μεταβίβασης είναι όταν φέρνει το masterplan η εταιρεία; Το λέω γιατί εμείς κατανοήσαμε από τον κ. Τσακαλώτο αυτό που είπε, δηλαδή ότι η ημερομηνία μεταβίβασης είναι όταν ήρθε και κυρώθηκε η σύμβαση από το ελληνικό Κοινοβούλιο. Άρα κατανοώ αυτό που λέτε, το σέβομαι, αλλά διαφωνώ, γιατί υπάρχει αντίφαση σ’ αυτά που λέτε εσείς και σ’ αυτά που λέει ο κ. Φλαμπουράρης, που είναι υπεύθυνος του έργου. Όμως, είναι έντιμο και ειλικρινές από τη μεριά σας που λέτε ότι υπάρχει ένα νέο στοιχείο, ότι δηλαδή η επένδυση πια θα παραδοθεί στον επενδυτή στα μέσα του 2018.

Συνεπώς, κύριε Υπουργέ, καταλαβαίνω ότι δεν μπορούμε να μιλάμε πια για τα οφέλη που θα ήθελε, νομίζω, και ο ελληνικός λαός και όλοι –και να το ευχηθούμε αυτό- διότι η επένδυση δεν πρόκειται να ξεκινήσει ούτε καν το 2018.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντινόπουλο.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν είναι, αγαπητέ συνάδελφε, ακριβώς έτσι. Και δεν είναι έτσι, γιατί εάν ο επενδυτής είχε προχωρήσει σ’ αυτά που όφειλε στους επτά μήνες καθυστέρησης, όντως θα μπορούσαν να ξεκινήσουν εργασίες στο Ελληνικό μέχρι το τέλος του χρόνου, γιατί θα υπήρχε αδειοδότηση.

Επίσης, σε ένα έργο σαν κι αυτό, μικρή σημασία έχει, με το που θα μεταβιβαστούν οι μετοχές, όλες οι δραστηριότητες να έχουν μεταφερθεί. Άρα θα μπορούσε να ξεκινήσει από κάπου αλλού κάποιες άλλες εργασίες -είναι τεράστια η έκταση, όπως ξέρετε- και θα μπορούσε να φύγει στη συνέχεια το αμαξοστάσιο. Παρά ταύτα, η σύμβαση που θα δείτε προβλέπει να γίνει από την «ΕΛΛΗΝΙΚΟ Α.Ε.» -αυτά έγιναν σε συμφωνία και με τους θεσμούς και με τον επενδυτή προφανώς- τρεις ημέρες πριν από τη μεταβίβαση των μετοχών. Άρα η μεταβίβαση δεν προβλέπεται να γίνει σε άλλον χρόνο. Αυτό που έχουμε υπογράψει.

Όμως, κύριε Πρόεδρε, θα ήθελα να πω μερικά πράγματα, για να έχουμε όλοι εικόνα -επειδή βλέπω ότι ο συνάδελφος έχει μια έντονη αγωνία για το πότε θα φύγει το αμαξοστάσιο του Ελληνικού- για το τι ισχύει με το αμαξοστάσιο του Ελληνικού, το τι βρήκαμε δηλαδή. Είναι ένα από τα μικρά που βρήκαμε και δεν μπορέσαμε να το δούμε στη διαπραγμάτευση, γιατί προείχαν άλλα πράγματα, όπως ξέρετε, να αυξήσουμε τις δημόσιες υποδομές, να αυξήσουμε το πράσινο, να μειώσουμε τον συντελεστή, όλα αυτά που έχουν ανακοινωθεί στη διαπραγμάτευση.

Τι προβλέπεται για το αμαξοστάσιο; Αγαπητέ συνάδελφε, το αμαξοστάσιο του Ελληνικού είναι το μεγαλύτερο απ’ όλα τα αμαξοστάσια που έχει η ΟΣΥ. Έχει έκταση περίπου ογδόντα χιλιάδες τετραγωνικά μέτρα και φιλοξενεί τριακόσια εβδομήντα λεωφορεία.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, εάν έχετε την καλοσύνη, δώστε μου λίγο χρόνο, για να δώσω δύο στοιχεία.

Είναι, μαζί με του Αγίου Δημητρίου, τα μόνα αμαξοστάσια που εξυπηρετούν την ευρύτερη περιοχή των νότιων και ανατολικών προαστίων και τον Ιανουάριο του 2016 ζήτησε η «ΕΛΛΗΝΙΚΟ Α.Ε.» από την ΟΣΥ την απομάκρυνση του αμαξοστασίου, οπότε η ΟΣΥ συνέταξε αναλυτική μελέτη συλλογής και αξιολόγησης των διατιθεμένων στοιχείων.

Τι έλαβε υπ’ όψιν της; Έλαβε υπ’ όψιν της τα εξής στοιχεία από γραφείο συγκοινωνιακών μελετών που είχε κάνει μελέτη σε προηγούμενες χρονιές. Συγκεκριμένα, είναι το ίδιο γραφείο που είχε κάνει επί του αειμνήστου Κωνσταντίνου Μητσοτάκη τη μελέτη για την ιδιωτικοποίηση των αστικών συγκοινωνιών. Τελείως τυχαίο είναι αυτό.

Έγινε, λοιπόν, μια μελέτη που στοίχισε και αρκετά. Τι έλεγε αυτή η μελέτη; Ποιες είναι οι επιπτώσεις από το να μεταφερθούν αυτές οι διαδικασίες του αμαξοστασίου αλλού, στο Θριάσιο ας πούμε;

Αύξηση ημερήσιων νεκρών οχηματοχιλιομέτρων των πετρελαιοκίνητων λεωφορείων από 18.875 σε 21.673, που αντιστοιχεί σε 2.797 οχηματοχιλιόμετρα πετρελαιοκίνητων λεωφορείων ημερησίως. Επιπτώσεις στις ώρες εργασίας του προσωπικού κίνησης, λόγω αύξησης αυτών των χιλιομέτρων, που θα γίνονται χωρίς λόγο. Επιπτώσεις στο λειτουργικό κόστος του ΟΣΥ. Βλέπουμε ένα ετήσιο κόστος γύρω στα 2,5 εκατομμύρια ευρώ. Επιπτώσεις από την κατανάλωση καυσίμων και βέβαια επιπτώσεις στο περιβάλλον.

Σε αυτά προστίθεται και το κόστος της επένδυσης, δηλαδή το κόστος της επένδυσης για να φτιάξουμε το νέο αμαξοστάσιο ή για την επέκταση των υπαρχόντων, που είναι της τάξης των 35 εκατομμυρίων ευρώ περίπου.

Αυτά τα κληρονομήσαμε από όσους χειρίστηκαν το θέμα του Ελληνικού πριν. Πιστεύω ότι η έγνοια όλων μας δεν είναι μόνο να ξεκινήσει και να γίνει το Ελληνικό με τους νέους όρους που μπήκαν, αλλά και τι κάνουμε με τις αστικές συγκοινωνίες, για να έχουμε αστικές συγκοινωνίες.

Και αυτό το κόστος θα το επωμιστούν οι αστικές συγκοινωνίες, γιατί κάποιοι δεν έκαναν καλό σχεδιασμό. Αυτός είναι και ο λόγος που δεν έχουμε ήδη μετεγκαταστήσει το αμαξοστάσιο του Ελληνικού. Ψάχνουμε να βρούμε κάποιες λύσεις, ώστε να γίνει ένα νέο αμαξοστάσιο στην ευρύτερη περιοχή και να μην επωμιστούν οι αστικές συγκοινωνίες όλο αυτό το κόστος.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 10.52΄ λύεται η συνεδρίαση για αύριο, ημέρα Παρασκευή 8 Δεκεμβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**